CELEX: 32020D1119
Language: hu
Date: 2020-07-27 00:00:00
Title: A Bizottság (EU) 2020/1119 végrehajtási határozata (2020. július 27.) az Egyesült Királyság Egészségügyi és Biztonsági Hivatala által a Ficam D biocid termék forgalmazásának és kültéri felhasználásának az 528/2012/EU európai parlamenti és tanácsi rendelet szerinti engedélyezése érdekében hozott intézkedés meghosszabbításáról (az értesítés a C(2020) 4968. számú dokumentummal történt) (Csak az angol nyelvű szöveg hiteles)

29.7.2020   
               
               
                  HU
               
               
                  Az Európai Unió Hivatalos Lapja
               
               
                  L 243/3
               
            
         A BIZOTTSÁG (EU) 2020/1119 VÉGREHAJTÁSI HATÁROZATA
         (2020. július 27.)
         az Egyesült Királyság Egészségügyi és Biztonsági Hivatala által a Ficam D biocid termék forgalmazásának és kültéri felhasználásának az 528/2012/EU európai parlamenti és tanácsi rendelet szerinti engedélyezése érdekében hozott intézkedés meghosszabbításáról
         
            
               (az értesítés a C(2020) 4968. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (2) 131. cikkével,
         mivel:
         
                     (1)
                  
                  
                     2019. szeptember 3-án az Egyesült Királyság Egészségügyi és Biztonsági Hivatala (a továbbiakban: illetékes hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el a Ficam D biocid termék forgalmazásának és kültéri felhasználásának 2020. március 1-jéig történő engedélyezéséről (a továbbiakban: az intézkedés) ázsiai lódarázsfészkek elleni felhasználás céljából. Az illetékes hatóság értesítette a Bizottságot és a többi tagállam illetékes hatóságait az intézkedésről és annak indokairól, összhangban az említett rendelet 55. cikke (1) bekezdésének második albekezdésével.
                  
               
                     (2)
                  
                  
                     Az illetékes hatóság által szolgáltatott információk szerint az intézkedésre az állatok és a környezet, különösen a mézelő méhek és más hasznos rovarok védelme érdekében volt szükség. Az ázsiai lódarázs (Vespa velutina nigrithorax de Buysson, 1905) az Unió számára veszélyt jelentő idegenhonos inváziós fajként szerepel az (EU) 2016/1141 bizottsági végrehajtási rendeletben (3), mivel tudományos bizonyítékok támasztják alá, hogy valószínűleg jelentős káros hatást gyakorol a biológiai sokféleségre, illetve a kapcsolódó ökoszisztéma-szolgáltatásokra. Konkrétabban, az ázsiai lódarázs veszélyt jelent a mézelő méhekre és más hasznos rovarokra, amelyeket megtámad, megzavarva azok ökológiai szerepét.
                  
               
                     (3)
                  
                  
                     Az 1143/2014/EU európai parlamenti és tanácsi rendelet (4) 17. cikke előírja a tagállamok számára, hogy haladéktalanul léptessenek életbe kiirtásra irányuló intézkedéseket azt követően, hogy egy jegyzékbe foglalt fajt az invázió kezdeti szakaszában észleltek a területükön.
                  
               
                     (4)
                  
                  
                     A Ficam D egy hatóanyagként bendiokarbot tartalmazó por, amelyet jóváhagytak az 528/2012/EU rendelet V. mellékletében meghatározott 18. terméktípusba (rovarölő és atkaölő szerek, valamint más ízeltlábúak elleni védekezésre használt szerek) tartozó biocid termékekben való felhasználásra. A Ficam D-t az Egyesült Királyság biocidokra vonatkozó nemzeti jogszabályai alapján engedélyezték, és központi eleme volt az ázsiai lódarázsfészkek kezelésére és ártalmatlanítására adott brit válasznak. A Ficam D-nek az 528/2012/EU rendelet szerinti engedélyezése a szer beltéri használatára korlátozódik, mivel a kültéri használat esetleges környezeti aggályokat vet fel.
                  
               
                     (5)
                  
                  
                     2020. január 28-án az illetékes hatóságtól indokolással ellátott kérelem érkezett a Bizottsághoz az 528/2012/EU rendelet 55. cikke (1) bekezdése harmadik albekezdésének megfelelően, amelyben az intézkedés meghosszabbítását kérték. A kérelmet azon aggodalmak alapján nyújtották be, hogy az ázsiai lódarázs 2020. március 1. után is veszélyeztetheti a mézelő méheket és más hasznos rovarokat, továbbá annak figyelembevételével, hogy a Ficam D elengedhetetlen fontosságú az ázsiai lódarázs jelentette veszély megfékezéséhez.
                  
               
                     (6)
                  
                  
                     Az illetékes hatóság alternatívákat keresett az ázsiai lódarázsfészkek kezelésére, valamint a fészkek közvetlen, például csalétkek általi kezelésére. A tesztekhez és az alternatívák elemzéséhez azonban további időre van szükség ahhoz, hogy meg lehessen erősíteni életképességüket és hatékonyságukat, és azonosítani lehessen a Ficam D legjobb alternatíváját.
                  
               
                     (7)
                  
                  
                     Ezenkívül az illetékes hatóság szerint az alternatívák kezdeti vizsgálatai azt mutatják, hogy az ázsiai lódarázsfészkek Ficam D-vel való kezelése előnyösebb más alternatívákkal szemben. A Ficam D-vel történő kezelés nem igényel ismételt alkalmazást, megakadályozva ezáltal az új fészkek létrehozására képes méhanyák kiszabadulását; nem bolygatja fel a lódarazsakat, ami különösen fontos, ha a kezelés lakott területen történik, továbbá a folyadékalapú termékekkel szemben nem teszi szükségessé a fészkek áztatását, ami a fészkek szétesését okozná, és nagyon nehézzé vagy lehetetlenné tenné az olyan alapvető fontosságú laboratóriumi elemzéseket, mint a fészkek közötti kapcsolatok megállapítására irányuló genetikai elemzés.
                  
               
                     (8)
                  
                  
                     mivel az ázsiai lódarázs elleni védekezés hiánya veszélyeztetheti a mézelő méheket és más hasznos rovarokat, és mivel ezt a veszélyt más eszközökkel nem lehet megfelelően kezelni, helyénvaló lehetővé tenni az illetékes hatóság számára, hogy bizonyos feltételek mellett meghosszabbítsa az intézkedést.
                  
               
                     (9)
                  
                  
                     Tekintettel arra, hogy az intézkedés 2020. március 2-án hatályát vesztette, ennek a határozatnak visszamenőleges hatállyal kell bírnia.
                  
               
                     (10)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Az Egyesült Királyság Egészségügyi és Biztonsági Hivatala a Ficam D biocid termék forgalmazására és kültéri felhasználására vonatkozó engedélyt a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásban említett átmeneti időszak végéig vagy 2021. szeptember 3-ig – attól függően, hogy melyik időpont a korábbi – meghosszabbíthatja, kivéve Észak-Írország tekintetében, amely esetében az engedélyt 2021. szeptember 3-ig hosszabbíthatja meg, feltéve, hogy biztosítja, hogy a terméket kizárólag tanúsított és a felügyelete alatt működő gazdasági szereplők használják.
         
         
            2. cikk
            Ennek a határozatnak Nagy-Britannia és Észak-Írország Egyesült Királysága a címzettje.
            Ezt a határozatot 2020. március 2-tól kell alkalmazni.
         
         
            Kelt Brüsszelben, 2020. július 27-én.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 167., 2012.6.27., 1. o.
         
         
            (2)  HL L 29., 2020.1.31., 7. o.
         
         
            (3)  A Bizottság (EU) 2016/1141 végrehajtási rendelete (2016. július 13.) az Unió számára veszélyt jelentő idegenhonos inváziós fajok 1143/2014/EU európai parlamenti és tanácsi rendelet szerinti jegyzékének elfogadásáról (HL L 189., 2016.7.14., 4. o.).
         
            (4)  Az Európai Parlament és a Tanács 1143/2014/EU rendelete (2014. október 22.) az idegenhonos inváziós fajok betelepítésének vagy behurcolásának és terjedésének megelőzéséről és kezeléséről (HL L 317., 2014.11.4., 35. o.).